16.08.2007  12:45   Metsaregistrisse on kantud andmed umbes 90% Eesti metsa ehk 1,1 miljoni hektari riigimaa ja 0,75 miljoni hektari erametsa kohta, teatas keskkonnaministeerium.    Metsakaitse- ja metsauuenduskeskuse metsaregistri osakonna juhataja Priit Lepiku sõnul ei ole registris andmeid umbes 10% metsade kohta, millele ei ole metsamajanduskavasid tehtud.    Keskkonnaministeeriumi metsaosakonna peaspetsialist Timo Anis ütles Eesti Raadiole, et Eeestis on metsa umbes 2,3 miljonit hektarit ning registrisse kandmata on veel umbes 0,3 mijonit hektarit metsa.    Metsaregister peab arvestust metsa pindala, tagavara, paiknemise, seisundi, omaniku, kasutamise ja kitsenduste üle. Metsaregister on digitaalne, selle vastutav töötleja on keskkonnaministeerium, volitatud töötleja ehk registri tegelik pidaja metsakaitse- ja metsauuenduskeskus, kellele esitavad  andmeid tegevusloaga metsakorraldusettevõtted.    Metsaregistrit kasutavad igapäevaselt oma töös maakondlikud keskkonnateenistused, kuid  ka mitmed teised asutused. Metsaregistrist saab näiteks näha metsakaarti, mis näitab  metsaeraldiste paiknevust, metsa kirjeldust, kavandatud metsamajanduslikke töid, kehtestatud piiranguid (kaitsealad) ja maaüksuse omanikku.    Metsaregistri andmetega saab tutvuda registri avaliku veebiteenuse kaudu, mis asub metsakaitse- ja  metsauuenduskeskuse koduleheküljel.